એક નાણા સંસ્થાએ અંદાજ મૂક્યો છે કે નાની નાની રકમની છેતરપિંડી બહુ મોટો આકાર લઈ ચૂકી છે. તેના અંદાજ પ્રમાણે વર્ષે લગભગ 36.5 અબજ ડોલરની છેતરપિંડી વૃદ્ધો સાથે થાય છે. જોકે આ આંકડો પણ ઘણાને નાનો લાગે છે, કેમ કે ન્યૂ યોર્ક રાજ્યના ચિલ્ડ્રન એન્ડ ફેમિલી સર્વિસ વિભાગે કરેલા સર્વેમાં એવું જોવા મળ્યું હતું કે 45માંથી એક જ કેસમાં ફરિયાદ થાય છે. માત્ર ન્યૂ યોર્ક સ્ટેટમાં જ વર્ષે દોઢ અબજ ડોલર વૃદ્ધો પાસેથી પડાવી લેવાતા હોવાનો અંદાજ છે. આવી છેતરપિંડીની એક આડઅસર એ જોવા મળી છે કે મોટી ઉંમરે બચત ગુમાવી ચૂકેલા વૃદ્ધો પોતાની યોગ્ય સારવાર કરાવી શકતા નથી. અમેરિકાના સેન્ટર ફોર ડિસિઝ કન્ટ્રોલ એન્ડ પ્રિવેન્સન દ્વારા 2016માં એક રિપોર્ટ તૈયાર થયો તેમાં એવું લખાયું હતું કે વૃદ્ધોની આરોગ્યની સમસ્યામાં એક પરિબળ તેમની સાથે થતી વ્યાપક આર્થિક છેતરપિંડી છે. ન્યૂ યોર્ક – પ્રેસ્બિટેરિયન હોસ્પિટલના ડોક્ટરો દ્વારા થયેલા એક સંશોધનમાં ચોંકાવનારું તારણ એ નીકળ્યું હતું કે જે વૃદ્ધો સાથે આર્થિક છેતરપિંડી થઈ હોય તેમના મૃત્યુના દરનું પ્રમાણ ત્રણ ગણું વધારે હતું.